रानी ने जिसलै दिक्खेआ जे पक्खरू उंआं गै डुआरियां भरियै नचदे, गांदे चली गे न तां रानी नै फिरी झिक्की मंजी लेई लैती ते अग्गें कोला ज्यादा बमार ते लचार बनी गेई। राजे ने कारन पुच्छेआ तां उसी फिरी पैह्लें आला हुकम मिलेआ। राजे ने रानी दी खुशी लेई दुबारै उनें पक्खरुएं गी सद्दी भेजेआ। खिरड़ू पक्खरु फ्ही चिरें औने दा कारण पुच्छेआ। उसने सनाया जे अज्ज फ्ही उसी मुन्सफी पेई गेदी ही। राजे ने पुच्छेआ ओ के ? तां उस परता दित्ता जे संसारै च मूंह् मते न जां झूठ। राजे ने पुच्छेआ-तूं के निरना दित्ता ? तां उस आखेआ-झूठ। राज ने पुच्छेआ-ओ कियां ? तां खिरड़ू पक्खरू ने जबाब दित्ता जे अज्ज लोक मुंहां कड्ढी दी गल्ल परती दिंदे न। राजा चुप्प होई गेआ। उसने फ्ही हुकम दित्ता जे सारे पक्खरू उड्डरी जान। पक्खरू उड्डरी गे पर रानी फ्ही बमार होई गेई। राजा दुखी होइयै बाह्र टैह्लने गी टुरी गेआ तां जे उसने इक बक्करी गी बक्करे गी आखदे सुनेआ जे ओ कंढै जम्मी दी टाह्ली गी नुआs तां जे ओ खाई सकै। बक्करे ने उसी आखेआ जे इंयां करने करी ओ खुहै च डिग्गी पौग। पर बक्करी उसी गु’ब्बां करान लगी। बक्करे ने दिक्खेआ जे ए रिहाड़ नेईं छुड़ा दी तां उसी जोरै दी गु’ब्ब कराई ते आखन लगा जे आऊं कोई राजे आंगर नेईं ऐं जेह्ड़ा रानी दे चाल्लें चला दा ऐ।